Belgía í Söngvakeppni evrópskra sjónvarpsstöðva
Belgía hefur tekið þátt í Söngvakeppni evrópskra sjónvarpsstöðva 62 sinnum síðan að frumraun landsins í keppninni ásamt sjö öðrum löndum átti sér stað árið 1956. Landið hefur aðeins verið fjarverandi þrisvar, árin 1994, 1997 og 2001 vegna lélegrar niðurstöðu árin á undan. Belgía hefur unnið keppnina einu sinni, árið 1986 sem er sama árið og Ísland hóf sína þátttöku.

Fyrstu 20 ár keppninnar var besta niðurstaða Belgíu fjórða sæti árið 1966. Árið 1978 náði Jean Vallée fyrstu topp 3 niðurstöðu landsins, þar sem hann endaði í öðru sæti. Sandra Kim varð fyrsti sigurvegarinn fyrir Belgíu árið 1986, þegar hún vann keppnina í Björgvin (Bergen) með laginu „J‘aime la vie“ aðeins 13 ára gömul. Eina aðra topp 3 niðurstaða eftir það var árið 2003 þegar hópurinn Urban Trad endaði í öðru sæti í Ríga. Framlagið endaði aðeins tveimur stigum undir sigurlaginu. Belgía hefur endað í seinasta sæti samtals átta sinnum og fengið núll stig tvisvar (1962 og 1965).

Eftir að undanúrslitin voru innleidd í keppnina árið 2004, náði Belgía ekki í lokaúrslitin fimm ár í röð (2005 – 2009). Síðan 2010 hefur landið náð betri árangri. Belgía hefur komist áfram í sex af ellefu keppnum og endað í topp 10 sætunum fjórum sinnum síðan þá, Tom Dice í 6. sæti (2010), Loïc Nottet í 4. sæti (2015), Laura Tesoro í 10. sæti (2016), og Blanche í 4. sæti (2017).

Yfirlit þátttöku (niðurstöður)

Neðanmálsgreinar

Heimildir 

Belgía